**Akileraarusiinernik Aalajangiisartut aalajangiinerat**

Kinaassutsimik uppernarsaaneq: 2021-14498

Aalajangiisoqarpoq: 23. marts 2022

Aalajangiinerup tamanut saqqummiunneqarnera:

Ukioq isertitaqarfiusoq: 2016 - 2019

Sammisaq: Akileraarutit

Sammisami oqaatsit atorneqartut: Attartortitsineq – inatsisitigut illersugaaneranik naatsorsuutiginninneq

**Eqikkaaneq**

Naammagittaalliut attartortitsinermi isertitanut tunngavoq. Isertitat akileraarutaasussat inissiamik attartortitsinermi isertitanik Akileraartarnermut Aqutsisoqarfimmit amerlineqarput.

Naammagittaalliortup isumaa malillugu isertitat attartortitsinermit isertitanik amerlineqartussaanngillat, attartortitsinermimi isertitat illulli pisiarineqarnerani siumoortumik nalunaarsorneqareernikuummata.

Akileraartarnermut Aqutsisoqarfimmi naammagittaalliortoq isumaqatigineqanngilaq, tassami isertitanik siumoortumik nalunaarsuinerup kingusinnerusukkut isertitat akileraarusersorneqarnissaannut illersuutaasinnaanngisaannarmat - isertitat tamakkiisumik nalunaarsorneqarsimagaluarpata nalunaarsorneqarsimanngikkaluarpataluunniit apeqqutaatinnagu.

**Suliassami pissutsit piviusut**

Naammagittaalliortoq 2016-imi inissiamik attartortitassaminik pisisimavoq. Naammagittaalliortup aningaaserivimmi siunnersortaata naammagittaalliortup Akileraartarnermut Aqutsisoqarfimmi siumoortumik nalunaarsugai allanngorteqqullugit kaammattorsimavaa. Naammagittaalliortup 2016-imut siummoortumik nalunaarsukkani allanngortippai, taamaalillutik attartortitsinermit isertitassatut naatsorsuutigisat ilanngunneqarlutik aamma 2016-imi ukiumi isertitaqaataaffiusup ingerlanerani isertitassatut naatsorsuutigisat akileraarusersorneqarlutik.

Naammagittaalliortup attartortitsinerminit isertitani nammineerluni nalunaarsorsimanngilai taamaattumillu attartortitsinermit isertitat ukiumut isertitaqarfiusumut 2016-imut isertitanik akileraarutinillu naatsorsuinernut ilanngunneqarput. Taamaattumik naammagittaalliortoq ukiumut isertitaqarfiusumut 2016-imut akileraarutinik akiliivallaarsimasutut utertooruteqarpoq, tassami ukiup ingerlanerani attartortitsinermit isertitassatut naatsorsuutigisat akileraarutitaqareermata.

Naammagittaalliortoq ukiuni tulliuttuni isertitaqarfiusuni siumoortumik nalunaarsuinanilu nammineerluni nalunaarsuisimanngilaq tamatumalu kingunerisaanik akileraarutinik akiliivallaarsimanerminik utertooruteqarnanilu akileraarutinik akilerneqanngitsorpassuarnik akileeqquneqarsimanngilaq.

2021-mi Akileraartarnermut Aqutsisoqarfimmit naammagittaalliortoq ukiunut isertitaqarfiusunut 2016 - 2020-mut attartortitsinermit isertitanut aamma aningaasartuutinut uppernarsaatinik nassiusseqquneqarluni qinnuigineqarpoq aammalu ukiuni taakkunani attartortitsinerminit isertitai akileraarutaasussat amerlillugit.

**Naammagittaalliuuteqartup paasinninnera**

Naammagittaalliortup paasinninnera naapertorlugu ukiuni isertitaasimasut attartortitsinermit isertitanik amerlineqartussaasimanngikkaluarput. Tamanna isertitat ukiumut isertitaqaataaffiusumut 2016-imut siumoortumik nalunaarsorneqareersimanerannik aamma attartortitsinermit isertitat taamanimiilli allanngorsimannginnerannik tunngavilersorneqarpoq.

**Inatsisitigut malittarisassanut inatsisitigullu periaatsinut innersuussinerit**

Siumoortumik nalunaarsuineq

Akileraarutaagallartussat akilerneqarnissaannut tunngavissaq Akileraartarnermut Ingerlatsiviup siumoortumik nalunaarsuinermi aalajangersassavaa. Tunngavissaq paasissutissat kingullermik akileraarusiineq imaluunniit siumoortumik nalunaarsuineq aamma akileraartussaatitaasumit nammineq allanilluunniit paasissutissat nutaat aallaavigalugit aalajangersarneqartarpoq, Akileraaruserinermik ingerlatsineq pillugu Inatsisartut inatsisaat 2. november 2006-imeersumi § 13, kingusinnerusukkut allanngortinneqartoq, takuuk.

*.*Nammineerluni nalunaarsuineq - inaarutaasumik naatsorsuineq

Ukioq isertitaqaataaffiusoq qaangiukkaangat akileraartussaatitaasup isertitani akileraarutaasussat aningaasartuutillu ukiup isertitaqaataaffiusup tulliani kingusinnerpaamik 1. majimi nammineerluni nalunaarsussavai. Nammineerluni nalunaarsuisussaatitaasup nammineerluni nalunaarsuiffissamut immersuiffissaq paasissutissanik siumoortumik immersoriigaq tigoreersimappagu aamma allanik ilanngussassaqanngippat allanngortitassaqanngippalluunnniit taava nammineerluni nalunaarsuaq nassiunneqanngitsoorsinnaavoq, Akileraaruserinermik ingerlatsineq pillugu Inatsisartut inatsisaat nr. 11, 2. november 2006-imeersumi § 16, kingusinnerusukkut allanngortinneqartoq, takuuk.

Nammineerluni nalunaarutigineqartussaagaluartutut aningaasartaqarpat nammineerluni nalunaarsukkap tunniunneqanngitsoornera akisussaaffigineqartussanngortinneqarsinnaavoq Akileraaruserinermik ingerlatsineq pillugu Inatsisartut inatsisaanni nr. 11, 2. november 2006-imeersumi kingusinnerusukkut allanngortinneqartumi § 79 takuuk.

Eqqortumik isumaqarnermut tunngasoq / inatsisitigut illersugaanermik naatsorsuutigisaqarneq.

Aallaavittut ajunngitsumik isumaqarneq imaluunniit ajortumik isumaqarneq akisussaaffimmik nalilersuinermi pingaarnertut attuumassuteqarput, tassami akisussaaffimmik nalilersuinermi akileraarutissanik akitsuutinilluunniit akiliinngitsoorsimaneq piaraaluneersuunersoq, sakkortuumik mianersuaalliornerunersoq imaluunniit nalinginnaasumik mianersuaalliornerunersoq pingaartinneqartarmata.

”Ajunngitsumik isumaqarneq” aamma innuttaasup inatsisitigut allannguutinut illersugaaneranik naatsorsuutiginninnertut aamma isigineqarsinnaammat. Inatsisitigut illersugaanermik naatsorsuutiginninneq inatsisitigut tunngavissaqanngilaq, kisianni innuttaasup oqartussaasunit isumalluarsaarummik tiguppagu upperippagulu aamma nalunaarutip piumasaqaatit tullinnguuttut makku naammassisimappagit piviusumik akuerineqartarpoq:

* Nalunaarut oqartussaasutut piginnaanilimeersuussaaq
* Innuttaasumut suliffeqarfimmulluunniit aalajangersimasumut tunniunneqarsimassaaq
* Pitsaasuussaaq paasiuminarlunilu
* Innuttaasup/suliffeqarfiup iliuusaanut sunniuteqassaaq
* Uppernarsarneqarsimassaaq aamma imarisaa ersarissuussaaq, taamaalilluni imarisaa pillugu nalornisoqarani
* Nalunaarut amigartumik tunngaveqarluni imaluunniit pissutsit piviusut pillugit kukkusumik naatsorsuutigisaqarluni tunniunneqarsimassanngilaq
* Nalunaarut inatsisitigut kukkusumik tunngaveqarluni tunniunneqassanngilaq

Atuisoqalinnginnerani nalunaarutiginnittoqarpat innuttaasup iliuusaanut sunniuteqarnissamut piukkunnassaaq. Nalunaarutiginninnerli eqqortumik taperserneqassappat tamanna ilutigalugu innuttaasup aalajangiineranut aalajangiisuussaaq aamma allatut iliorsinnaanissamut piviusumik periarfissaqartariaqassaaq. Inatsisilerinermi akuttunngitsumik imatut oqaaseqatigiiliortoqartarpoq, innuttaasoq/suliffeqarfik siumoortumik nalunaarutiginninnermut sillimasariaqassasoq aamma nalunaarut tunngavigineqanngippat annaasaqassaaq.

**Akileraarusiinernik Aalajangiisartut naliliineri tunngavilersuutaalu**

Inissiamik attartortitsinermit angusat isertitaasut akileraaruteqaataasussaasut isumaqatigiissutaavoq.

Isertitassatut naatsorsuutigisanik nalunaarsuisoqarpat imaanngilaq nammineerluni nalunaarsuisoqassanngitsoq taamaalillunilu ukioq isertitaqaataaffiusoq qaangiuppat isertitavinnik akileraaruteqarneq. Isertitanik siumoortumik nalunaarsuinikkut ukiumi isertitaqaataaffiusumi isertitassatut naatsorsuutigineqartunik akileraarusersuinissaq qulakkeerneqartarpoq. Taamaalilluni ukioq qaangiuppat akileraarutissanik amerlavallaanik akileeqqusisoqassanngilaq. Isertitaviit (tigusat) ilisimaleqqaarsinnagit isertitanit akileraarutit inaarutaasumik naatsorsorneqarsinnaanngillat.

Isertitanik siumoortumik nalunaarsuineq kingusinnerusukkut isertitanit akileraarusiinermut illersuutaasinnaanngisaannarpoq - isertitat tamakkiisumik siumoortumik nalunaarsorneqarsimagaluarpata nalunaarsorneqarsimanngikkaluarpataluunniit apeqqutaatinnagu.

**Akileraarusiinernik Aalajangiisartut aalajangiinerat**

Akileraartarnermut Aqutsisoqarfimmi attartortitsinermit isertitanik akileraarusersuineq **aalajangiusimaneqarpoq.**

Inatsisitigut tunngavigisaq: Missingiineq Akileraaruserinermik ingerlatsineq, kingusinnerusukkut allanngortinneqartoq, pillugu Inatsisartut inatsisaani nr. 11, 2. november 2006-imeersumi §§ 16, 22-25 aamma 79 malillugit tunngaveqarluni isumagineqarpoq.